SET ปิดเช้าพุ่ง 30 จุด หลังธปท.ปรับเกณฑ์เสริมสภาพคล่องตราสารหนี้ จับตาครม.ประชุมบ่ายนี้
SET ปิดเช้าพุ่ง 30 จุด หลังธปท.ปรับเกณฑ์เสริมสภาพคล่องตราสารหนี้ จับตาครม.ประชุมบ่ายนี้ โดยดัชนีช่วงเช้าปิดที่ระดับ 1,117.83 จุด เพิ่มขึ้น 30.01 จุด หรือ 2.76% มูลค่าการซื้อขาย 2.76 หมื่นล้านบาท
31 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,117.83 จุด เพิ่มขึ้น 30.01 จุด หรือ 2.76% มูลค่าการซื้อขาย 2.76 หมื่นล้านบาท
10 หุ้นดันดัชนีเช้านี้

ด้านนักวิเคราะห์ ระบุว่า ตลาดหุ้นไทยเช้านี้ฟื้นตัวต่อเนื่องจากเมื่อวานนี้ เป็นไปในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่ยังเคลื่อนไหวในแดนบวก ทั้งนี้ได้แรงหนุนจากตลาดสหรัฐฯเป็นบวกเมื่อคืนที่ผ่านมา และดัชนีผู้จัดการฝ่ายจัดซื้อ (PMI) ภาคการผลิตเดือนมี.ค.ของจีน ที่พุ่งขึ้นแตะระดับ 52 จากระดับ 35.7 ในเดือนก.พ. ดีกว่าตลาดคาดไว้ แสดงให้เห็นว่าเศรษฐกิจจีนฟื้นตัวเร็วเข้าสู่การขยายตัว จึงได้หนุนหุ้นที่เกี่ยวข้องกับจีน อย่างหุ้นในกลุ่มปิโตรเคมี, ชิ้นส่วนอิเล็กทรอนิกส์ และหุ้นที่มีธุรกิจในจีนอย่าง บมจ.บ้านปู เพาเวอร์ (BPP)
นอกจากนี้ ยังได้แรงหนุนจากการที่ธนาคารแห่งประเทศไทย (ธปท.) ปรับเกณฑ์การดูแลสภาพคล่องตราสารหนี้ ทำให้ไปช่วยหนุนดัชนีฯได้ปรับตัวขึ้นได้ดีในเช้านี้ พร้อมกันนี้ยังมีความคาดหวังมาตรการกระตุ้นเศรษฐกิจของไทย ซึ่งต่างรอติดตามผลประชุมคณะรัฐมนตรี (ครม.) ในวันนี้ด้วย
สำหรับสถานการณ์การแพร่ระบาดไวรัสโควิด-19 ในไทย จะเห็นได้ว่าจำนวนผู้ติดเชื้อเพิ่มขึ้นในอัตราที่ชะลอลง ทำให้ผ่อนคลายความกังวลไปได้บ้าง
สำหรับแนวโน้มการลงทุนในช่วงบ่ายนี้ นายณัฐพล กล่าวว่า ตลาดฯอาจชะลอตัวบ้าง แต่ภาพรวมยังบวกได้ เนื่องจากขณะนี้เห็นตลาดหุ้นญี่ปุ่นเริ่มไปเคลื่อนไหวในแดนลบ และดาวโจนส์ฟิวเจอร์สก็อ่อนลงมาเล็กน้อย
พร้อมให้แนวรับ 1,105-1,108 จุด ส่วนแนวต้าน 1,117-1,120 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM     มูลค่าการซื้อขาย  2,435.13 ล้านบาท  ปิดที่   19.60 บาท เพิ่มขึ้น 0.80 บาท
PTT     มูลค่าการซื้อขาย  1,833.02 ล้านบาท  ปิดที่   30.00 บาท เพิ่มขึ้น 1.00 บาท
CPALL   มูลค่าการซื้อขาย  1,127.20 ล้านบาท  ปิดที่   61.25 บาท เพิ่มขึ้น 1.00 บาท
PTTGC   มูลค่าการซื้อขาย    853.49 ล้านบาท  ปิดที่   29.25 บาท เพิ่มขึ้น 1.75 บาท
GULF    มูลค่าการซื้อขาย    833.23 ล้านบาท  ปิดที่  151.50 บาท เพิ่มขึ้น 2.50 บาท